ສກຂ ສາລະວັນ ສະເຫຼີມສະຫຼອງວັນຄູແຫ່ງຊາດ ຄົບຮອບ 24 ປີ
ພະແນກສຶກສາທິການ ແລະ ກິລາແຂວງ ສາລະວັນ ໄດ້ຈັດພິທີສະເຫຼີມສະຫຼອງວັນຄູແຫ່ງຊາດ (7 ຕຸລາ1994 – 7 ຕຸລາ 2018) ຄົບຮອບ 24 ປີ ໃນຕອນບ່າຍວັນທີ 9 ກັນຍາຜ່ານມາ ທີ່ສະໂມສອນວິທະຍາໄລຄູສາລະວັນ ໂດຍເປັນກຽດເຂົ້າຮ່ວມຂອງທ່ານ ບົວທອງ ຄຸນຍອດປັນຍາ ຮອງເຈົ້າແຂວງໆ ສາລະວັນ, ທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງ, ພະອາຈານ ສີປະເສີດ ໄຊຍະປັນຍາ ຫົວໜ້າຄະນະກຳມະທິການສຶກສາສົງແຂວງ, ພ້ອມດ້ວຍຫົວໜ້າຫ້ອງການສຶກສາທິການ ແລະ ກິລາເມືອງ 8 ເມືອງ, ຄະນະອຳນວຍການ, ພະນັກງານຄູອາຈານ, ສະມາຄົມພໍ່ແມ່ນັກຮຽນ, ພະນັກງານອາວຸດໂສບຳນານ ແລະ ນັກຮຽນນັກສຶກສາເຂົ້າຮ່ວມຢ່າງເປັນຂະບວນຟົດຟື້ນ.
ໃນໂອກາດ ດຽວກັນ ທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງກໍ່ໄດ້ໃຫ້ກຽດຜ່ານປະຫວັດຄວາມເປັນມາວັນຄູແຫ່ງຊາດລາວເຊິ່ງກຳເນີດຈາກນາຍຄູຄຳໃນປີ 1907, ທີ່ເປັນຄູຜູ້ທໍາອິດໃນປະຫວັດສາດຂອງຊາດລາວ ທ້າວຄໍາກໍ່ໄດ້ເລີ່ມເປັນຄູສອນຢູ່ໂຮງຮຽນສ້າງຄູສົງ ຍ້ອນຈິດໃຈຮັກຊາດຂອງນາຍຄູຄຳຈຶ່ງເອົາໃຈໃສ່ສຶກສາໃຫ້ພະສົງທີ່ຈະເປັນຄູໃຫ້ມີຄວາມຮັກຊາດລາວ, ບໍ່ໃຫ້ຊາດລາວເສື່ອມເສຍ ມາເຖິງປີ 1920 ໄດ້ມີການຕໍ່ສູ້ຂອງປະຊາຊົນລາວນໍາໂດຍນາຍຄູຄຳໄດ້ລະເບີດຂຶ້ນຢູ່ວຽງຈັນ ການຕໍ່ສູ້ຂອງປະຊາຊົນລາວບັນດາເຜົ່າກໍ່ໄດ້ຮັບໄຊຊະນະ ແລະ ໄດ້ລຸກຮື້ຂຶ້ນຍຶດອຳນາດໃນວັນທີ 12 ຕຸລາ 1945 ນັບແຕ່ນັ້ນມາການສຶກສາມີລັກສະນະຊາດກໍ່ຄອ່ຍປະກົດຕົວເປັນຮູບເປັນຮ່າງຂຶ້ນມາ, ຊື່ສຽງຂອງຄູໄດ້ຕິດພັນກັບຂະບວນວິວັດແຫ່ງການພັດທະນາປະເທດຊາດ, ມາໃນສູ່ມື້ນີ້ ປະເທດຊາດຂອງພວກເຮົາໄດ້ມີນັກວິຊາການ, ມີນາຍທະທານຕຳຫຼວດ, ມີນັກກາວີ, ນັກຂຽນ, ນັກປະພັນ, ນັກການເມືອງ ແລະ ນັກທຸລະກິດທີ່ດີເດັ່ນຫຼາຍພໍສົມຄວນ ແລະ ສາມາດຕອບສະໜອງຕາມຄວາມຮຽກຮ້ອງຕ້ອງການຂອງປະເທດຊາດໃນຂັ້ນພື້ນຖານ ປະເທດຊາດມີກຳລັງແຮງເພື່ອພັດທະນາເທົ່າໃດ ກໍ່ຍິ່ງເຮັດໃຫ້ສັງຄົມມີຄວາມສຳນຶກເຖິງບຸນຄຸນຂອງຄູຫຼາຍຂຶ້ນເທົ່ານັ້ນ, ດັ່ງນັ້ນເພື່ອເຮັດໃຫ້ສຳນຶກເຖິງຄຸນງາມ ຄວາມດີຂອງຄູໃນສັງຄົມ ໄດ້ກາຍເປັນພຶດຕິກຳໃນຕົວຈິງ, ຈຶ່ງໄດ້ກຳນົດໃຫ້ມີວັນຄູແຫ່ງຊາດລາວ ແລະ ໄດ້ກຳນົດເອົາວັນເຂົ້າຮັບລາຊະການຂອງນາຍຄູຄຳ ເປັນຄູທີ່ມີສັນຊາດລາວຄົນທຳອິດໃນວັນທີ 7 ຕຸລາ ເປັນວັນຄູແຫ່ງຊາດ.
ນອກຈາກນີ້ ໃນພິທີຍັງມີການຍ້ອງຍໍໃຫ້ແກ່ຄູອາຈານຜູ້ທີ່ມີຜົນງານດີເດັ່ນໃນການປະກອບສ່ວນເຂົ້າໃນວຽກງານການສຶກສາ ແລະ ດີເດັ່ນໃນການປະຕິບັດໜ້າທີ່ວຽກງານການສຶກສາປະຈຳສົກຮຽນ 2017-2018 ຂັ້ນແຂວງ ຈຳນວນ478 ຄົນ, ຍິງ 172 ຄົນ, ຂັ້ນພະແນກສຶກສາທິການແລະ ກິລາຈຳນວນ 507 ຄົນ ຍິງ 253 ຄົນ.
ໃນຕອນທ້າຍຂອງພິທີກໍ່ໄດ້ຮັບຟັງການໂອ້ລົມຂອງທ່ານ ບົວທອງ ຄຸນຍອດປັນຍາ ຮອງເຈົ້າແຂວງໆ ສາລະວັນ ເຊິ່ງທ່ານກໍ່ໄດ້ຍ້ອງຍໍສັນລະເສີນຄູ-ອາຈານຜູ້ທີ່ໄດ້ອຸທິດຕົນໃຫ້ແກ່ການອົບຮົມສິດສອນລູກຫຼານປະຊາຊົນບັນດາເຜົ່າ, ຜູ້ທີ່ອຸທິດຕົນໃຫ້ແກ່ການປົດປ່ອຍຄົນອອກຈາກຄວາມໂງ່ຈ້າຫຼ້າຫຼັງ ແລະ ພັດທະນາຄົນໃຫ້ມີຄວາມຮູ້ຄວາມສາມາດ, ສະຫຼາດຫຼັກແຫຼມ, ມີຄຸນສົມບັດ, ສິນທຳປະຕິວັດ ແລະ ມີນ້ຳໃຈຮັບໃຊ້ປະຊາຊົນກໍ່ຄືຄວາມຢູ່ດີກິນດີຂອງປະຊາຊົນ ແລະ ຄວາມຮັ່ງມີເຂັ້ມແຂງຂອງປະເທດຊາດ ຈາກນັ້ນທ່ານກໍ່ໄດ້ເນັ້ນໜັກໃຫ້ບັນດາຜູ້ບໍລິຫານການສຶກສາທົ່ວແຂວງຈົ່ງພ້ອມກັນເອົາໃຈໃສາບາງບັນຫາເປັນຕົ້ນແມ່ນ ຄູ-ອາຈານຕ້ອງເອົາໃຈໃສ່ໃນການພັດທະນາຕົນເອງໃຫ້ເປັນຜູ້ທີ່ມີຫຼັກໜັ້ນທາງດ້ານການເມືອງໜັກແໜ້ນ, ມີຄວາມຈົ່ງຮັກພັກດີຕໍ່ແນວທາງນະໂຍບານຂອງພັກ-ລັດ, ເປັນແບບຢ່າງທີ່ດີຕໍ່ສັງຄົມ, ປະກອບສ່ວນເຂົ້າໃນການພັດທະນາຄຸນນະພາບຊີວິດຂອງປະຊາຊົນບັນດາເຜົ່າ, ສົ່ງເສີມອະນຸລັກວັດທະນະທຳ ແລະ ຮີດຄອງປະເພນີອັນດີງານມຂອງຊາດ, ມີສະຕິຕໍ່ການຈັດຕັ້ງ, ເອົາການສຶກສາອົບຮົມແນວຄິດຄຸນສົມບັດໃຫ້ນັກຮຽນ-ນັກສຶກສາ, ເປັນເຈົ້າການຮ່ວມກັບຜູ້ບໍລິຫານໂຮງຮຽນ, ຄະນະພັກດ ອຳນາດການປົກຄອງທ້ອງຖິ່ນ ໂດຍສະເພາະການຈັດຕັ້ງປະຕິບັດ 3 ຂໍ້ແຂ່ງຂັນຂອງຂະແໜງການສຶກສາ ແລະ 5 ຫຼັກມູນການສຶກສາຂອງລາວ, ນັກຮຽນ-ນັກສຶກສາຕ້ອງດຸໜັ່ນຂະຫຍັນພຽນ, ມີຄວາມມານະອົດທົນ, ເອົາໃຈໃສ່ຕັ້ງໜ້າຄົ້ນຄວ້າຮ່ຳຮຽນ ສະແຫວງຊອກຫາຄວາມຮູ້ດ້ວຍຕົນເອງ ແລະ ເພື່ອຕົນເອງ, ສ້າງສະຕິ ແລະ ຄວາມນຶກຄິດໃນການຮຽນຮູ້ໃຫ້ມີອາຊີບທີ່ໜັ້ນຄົງ ນອກຈາກນັ້ນທ່ານກໍ່ໄດ້ຮຽນຮ້ອງທົ່ວສັງຄົມໂດຍສະເພາະແມ່ນຄອບຄົວ, ຜູ້ປົກຄອງນັກຮຽນ, ຈົ່ງຊ່ວຍກັນຕັກເຕືອນບອກສອນສຶກສາອົບຮົມລູກຫຼານ ໃຫ້ເຂົາເຈົ້າເອົາໃຈໃສ່ຝຶກຝົນຫຼໍ່ລອມຕົນເອງແລະ ຕັ້ງໜ້າຄົ້ນຄວ້າຮ່ຳຮຽນ, ຮູ້ຄຸນຄ່າຂອງການຮຽນ ແລະ ທຸກພາກສ່ວນຈົ່ງສືບຕໍ່ໃຫ້ການສະໜັບສະໜູນຊ່ວຍເຫຼືອເບິ່ງແຍງຊີວິດການເປັນຢູ່ຂອງຄູອາຈານ ແລະ ພ້ອມກັນພັດທະນາການສຶກສາ ແລະ ກິລາໂດຍສະເພາະແມ່ນການປະຕິບັດແຜນພັດທະນາການສຶກສາໃຫ້ມີການຫັນປ່ຽນທີ່ມີຄຸນະພາບສູງຂຶ້ນຖືເອົາການສຶກສາ ແລະ ກິລາ ເປັນໜ້າທີ່ ແລະ ຄວາມຮັບຜິດຊອບຂອງໜົດທຸກຄົນ.
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດໂດຍ: ໂອເລ້ ສິງຂາວເພັດ